***MCj03891140000[1]DJECA I KUĆANSKI POSLOVI***

***- KAKO NAUČITI ŠTO JE TO ODGOVORNOST?***

U modernom društvu vrijednosti su se malo okrenule i djecu se sve manje „opterećuje“ kućanskim poslovima, a daje im se sve više slobode. Djeca mogu jedino iskušati kako je to stalno uzimati od drugih, ali ne nauče ništa dati zauzvrat i tako doprinijeti funkcioniranju obitelji.

Zašto djeci uopće dati da se bave kućanskim poslovima? Vjerovali ili ne jer se djeca radeći te sitne poslove osjećaju korisno. Učenje životu u zajednici bi trebao biti neizostavni dio odgoja, a to podrazumijeva vrlo rano uključivanje u zajedničke aktivnosti. Sudjelovanjem u kućanskim poslovima kod djece se jača osjećaj odgovornosti i samopoštovanja, djeca uče nove vještine i postaju produktivni dio obitelji.

Redoviti poslovi uspostavljaju korisne navike i dobar stav o radu. Djeca kojoj su kućanski poslovi dio odrastanja puno lakše će se osamostaliti i odrasti u odgovorne i zrele osobe. Naravno, u svemu tome treba voditi računa o psihofizičkim mogućnostima djece obzirom na njihovu dob i o načinu na koji ćete pristupiti djetetu. Počnite s jednim poslom dnevno. Pokažite djetetu kako bi posao trebao biti obavljen i odvojite malo vremena da vježbate s njim. Ta će dužnost ubrzo postati rutina, a vi pratite djetetovo napredovanje i s vremenom dodajte obveze.

Većina roditelja podcjenjuje sposobnost djece kad se radi o kućanskim poslovima. Imajte na umu da ako dijete može igrati igrice na PC-u, tada lako može naučiti i kako upaliti perilicu za suđe. Bitno je da su poslovi jednostavni i sigurni za vaše dijete.

Reći djetetu "pospremi svoju sobu" je vrlo neodređeni zadatak. Umjesto toga, jasno mu recite da pokupi prljavu odjeću, stavi knjige na policu, a igračke u kutiju s igračkama.

Nemojte pretpostaviti da ako vas je dijete vidjelo kako brišete prašinu, da će i ono samo to znati učiniti. Pokažite djetetu korak po korak kako se posao obavlja. Nakon toga, zamolite dijete da vam pomogne, a sljedeći put na vama je da ga samo nadzirete dok u potpunosti ne savlada posao:

- Stavite plesnu glazbu i u veselom ritmu primite se čišćenja. Dajte djetetu krpu za brisanje prašine i recite mu: "Da vidimo možeš li obrisati prašinu s ovih polica do kraja pjesme!" Svako se malo odmorite i nakratko zaplešite!

- Natječite se s djetetom tko će prije počistiti stol nakon doručka. Nakon nekoliko jutara, pustite mu da pobjedi i recite: "Kako si brz! Bilo bi super da ti od sada budeš zadužen za čišćenje stola ujutro."

Djeci je puno jednostavnije ako imaju vizualni podsjetnik na stvari koje trebaju obaviti svakog dana. Napravite tabelu sa zadacima koje dijete treba napraviti. Neka tabela bude lijepa i zabavna, sudjelujte u izradi tabele jer je i to prilika za zajedničko druženje. Tako tabela neće biti samo podsjetnik na posao već i na lijepo provedeno vrijeme s roditeljem.  
Naučite dijete da samo označava izvršene zadatke (kvačicama, veselim naljepnicama, smajlićima...). To će kod djeteta buditi osjećaj odgovornosti i zadovoljstva učinjenim.

Iako nije sve napravljeno po vašim standardima, obavezno pohvalite djecu nakon napornog rada. S vremenom i uz vaša stalna ohrabrenja, djeca će do kraja savladati svaki zadatak. Nastojite ne "popravljati" posao za djecom i ni u kom slučaju nemojte prigovarati, jer to može obeshrabriti njihove buduće napore.

Osim pohvale, djeca jako vole nagrade. Uvedite nagradni sistem. Svaki izvršeni zadatak dobiva nagradni bod, a na kraju tjedna bodovi se zbrajaju i mogu se zamijeniti za nagrade kao što je nova slikovnica koju ćete zajedno čitati, omiljeno jelo, odlazak u park, plivanje i sl..

***Pripremila: pedagoginja Gordana Patarčec***